बिहार के सियासी इतिहास में ऐसा पहली बार हुआ जब अपने ही दल के मुख्यमंत्री को हटाने के लिए किसी पार्टी को पापड़ बेलने पड़े हों. मांझी और नीतीश के बीच चले कुरसी के इस खेल ने बिहार की दलित और पिछड़ी जातियों के मसीहाओं की पोल खोल दी है. एक महादलित जाति का नेता जब अपने ही दल के बड़े नेता को सियासी तौर पर पटखनी देने की कोशिश करता है तो उस पर पीठ में छुरा घोंपने और भरोसा तोड़ने का आरोप लगाया जाता है. दलितों और महादलितों की सियासत का डंका पीटने वाले नीतीश और लालू जैसे नेताओं को यह बरदाश्त नहीं हुआ कि कोई महादलित उन्हें सियासत में मात दे. जब दलितों के ये स्वयंभू मसीहा अपने ही दल के किसी नेता को आगे बढ़ने नहीं देते हैं तो वे हकीकत में दलितों और महादलितों की कितनी, क्या और कैसी तरक्की करते होंगे.